Арсэн Вэнгер

**Арсэн Вэнгер**  (;  22 кастрычніка 1949 году, Страсбург) — францускі футбаліст, футбольны трэнэр, галоўны трэнэр лёнданскага «Арсэналу» ў 1996—2018 гадах.

## Адукацыя
Скончыў інжынэрны факультэт Унівэрсытэту Страсбургу (1974), мае навуковую ступень доктара навук у вобласьці эканомікі. Валодае шасьцю мовамі: францускай, ангельскай, нямецкай, італьянскай, гішпанскай і японскай.

## Футбаліст
Дэбютаваў на пазыцыі цэнтральнага абаронцы ў аматарскай камандзе «Мютцыг» (*AS Mutzig*). Першы прафэсійны кантракт падпісаў ва ўзросьце 24 гадоў з клюбам 2-га дывізіёну «Мюлюз» (*FC Mulhouse*), працягнуў кар’еру ў клюбе 3-га дывізіёну «П’еро Вабан» з Страсбургу (*AS Pierrots Vauban Strasbourg*). На вышэйшым узроўні выступаў за «Страсбург» (*RC Strasbourg*), за 3 сэзоны правёў усяго 12 матчаў. У сэзоне 1978/1979 атрымаў тытул чэмпіёну Францыі.

## Трэнэр
У 1981—1994 гадах займаўся трэнэрскай дзейнасьцю ў Францыі: быў трэнэрам моладзевай каманды «Страсбургу» (1981—1983), памагатым трэнэра ў «Кане» (AS Cannes, 1983—1984). У 1984—1987 — галоўны трэнэр «Нансі», у 1987—1994 — галоўны трэнэр «Манака». У сэзоне 1987/1988 «Манака» стаў чэмпіёнам Францыі, а ў 1992 — уладальнікам срэбных мэдалёў, у 1989 — фіналістам Кубка Францыі, у 1991 — уладальнікам Кубка Францыі, у 1992 — фіналістам Кубка ўладальнікаў кубкаў.

У 1995—1996 гадах трэніраваў клюб «Нагоя Грампус Эйт» (Нагоя, Японія), які ў сэзоне 1995/1996 стаў уладальнікам Кубка Імпэратара і Кубка Джэй-Лігі. Па выніках гэтага сэзону быў прызнаны найлепшым трэнэрам Японіі.

З 1996 году — галоўны трэнэр клюбу «Арсэнал» (Ангельшчына). Пры ім клюб стаў чэмпіёнам Ангельшчыны (сэзоны 1997/1998, 2001/2002, 2003/2004), уладальнікам Кубка (1997/1998, 2001/2002, 2002/2003, 2004/2005) і Супэркубка Ангельшчыны (1998/1999, 1999/2000, 2002/2003, 2004/2005), фіналістам Лігі чэмпіёнаў (2005/2006), фіналістам Кубка УЭФА (1999/2000).

Узначаліўшы «Арсэнал», стварыў брыгаду адмыслоўцаў, якая займаецца пытаньнямі функцыянальнай падрыхтоўкі футбалістаў. Кожны гулец атрымаў індывідуальную праграму трэніровак і аднаўленчых працэдур. Для кожнага футбаліста была таксама распрацавана адмысловая дыета. Гэтыя меры спрыялі дасягненьню клюбам высокіх вынікаў. Вядомы сваёй актыўнай і пасьпяховай сэлекцыйнай палітыкай — пры ім «Арсэнал» актыўна набывае маладых футбалістаў, якія затым становяцца «зоркамі».

У Ангельшчыне яго клічуць «Прафэсар». Першы замежны трэнэр у Ангельшчыне, клюб якога выйграў нацыянальны чэмпіянат. Адзіны замежны трэнэр у Ангельшчыне, каму атрымалася зрабіць «залаты дубль» — выйграць у адным сэзоне і чэмпіянат, і Кубак. Першы замежны трэнэр, прызнаны ў гэтай краіне «трэнэрам году». У 2001 годзе адмовіўся ад паста трэнэра нацыянальнай зборнай Францыі, жадаючы працягнуць працу з «Арсэналам».

У сэзоне 1998/1999 стаў ляўрэатам прыза Fair play («Сумленная гульня») за тое, што адмовіўся ад перамогі ў кубкавым матчы з «Шэфілдам». Тады адзін з гульцоў «Шэфілда» атрымаў траўму, пасьля чаго яго партнэр выбіў мяч за бакавую лінію, каб перапыніць гульню і дазволіць аказаць гульцу мэдыцынскую дапамогу. Па «джэнтэльмэнскіх правілах» гульцы «Арсэналу» павінны былі ў гэтым выпадку аддаць мяч суперніку, але замест гэтага яны захавалі мяч у сябе і забілі гол, што не супярэчыла правілам. У выніку «Арсэнал» атрымаў перамогу зь лікам 2:1 (гэты гол стаў вырашальным). Арсэн Вэнгер выступіў за перагулёўку матчу. У новым матчы «Арсэнал» ізноў перамог з тым жа лікам.

## Песьня пра Вэнгера
Гурт *Arsenal Away Boyz* прысьвяціў Арсэну песьню «(We Love You) Arsene Wenger», якая ўвайшла ў альбом гэтага гурту прысьвечаны «Арсэналу» *New Generation*.

## Крыніцы

## Вонкавыя спасылкі
* На eurospot.ru

Катэгорыя:Францускія футбалісты
Катэгорыя:Францускія футбольныя трэнэры
Катэгорыя:Трэнэры ФК «Арсэнал» Лёндан